
Politikusok és fiatalok a közösségi média színterén

A politikusok mindig is igyekeztek megszólítani a fiatalokat, de az új kihívások, különösen a digitális korban, új megközelítéseket követelnek. A 21. században a közösségi média kulcsfontosságú szerepet játszik a mindennapokban, bele értve a politikai kommunikációt. A Facebook, a TikTok, az Instagram és más platformok segítségével közvetlen kapcsolatot teremthetnek a fiatalokkal. Azonban a politikusoknak figyelemmel kell lenniük arra, hogy milyen platformokon és milyen tartalmakat preferálnak jobban a fiatalok. A legújabb kutatások azt mutatják, hogy a TikTok, az Instagram egyre népszerűbbek a Z generáció körében. A politikai kommunikáció folyamatosan változik és fejlődik, ahogy változnak a fiatalok szokásai és preferenciái. Kutatásom célja, hogy egy rálátást kapjunk arra, hogy a mai politikusok, milyen formában és hogyan szeretnék megszólítani a fiatalokat. Felmérésem során tudományos olvasmányokat, folyóiratokban megjelent cikkeket és ebben a szakterületben készült egyéb kutatásokat használtam kiindulópontnak.
Elemzésem során az RMDSZ (Romániai Magyar Demokrata Szövetség) képviselőinek közösségi média tevékenységét tanulmányoztam, különös figyelmet fordítva az Instagram platformra. A kutatás 577 bejegyzést ölelt fel, amelyek statisztikai elemzése alapján kiderült, hogy bár a Z generáció tagjai nagyrészt az Instagramot preferálják, az RMDSZ képviselői nem fektetnek elég hangsúlyt erre a platformra. A bejegyzések kódolásával részletesebben tudtam vizsgálni a posztokat, megállapítani, hogy például mely témákban van a legtöbb tartalom posztolva, valamint hogy melyek szólnak a fiataloknak. Az eredmények azt mutatják, hogy bár a politikusok sokféle témáról posztolnak, a fiatalokat érintő témák aránya alacsonyabb, mint ideális lenne. Ezen eredmények alapján megállapítható, hogy a politikai képviselőknek fel kell ismerniük a közösségi média fontosságát a fiatalokkal való kapcsolattartásban és az üzenetek eljuttatásában. Fontos, hogy a fiatalokra irányuló tartalmakat célzottabban kezeljék, és olyan stratégiákat alkalmazzanak, amelyek segítségével hatékonyabban kommunikálhatnak velük az online térben. Az impulzusok, a tartalmak frappáns mivoltja, az informális kommunikáció stílusa, valamint a szlengek és emojik használata kulcsfontosságúak a Z generáció elérése és bevonása szempontjából.



